Illum, iċ-Ċentru Ewropew għall-Prevenzjoni u l-Kontroll tal-Mard (ECDC, European Centre for Disease Prevention and Control) u ċ-Ċentri Afrikani għall-Kontroll u l-Prevenzjoni tal-Mard (is-CDC (Centres for Disease Control) tal-Afrika) nedew inizjattiva ta' sħubija ġdida biex tissaħħaħ il-kapaċità tas-CDC tal-Afrika fir-rispons u fit-tħejjija kontra t-theddid għas-saħħa pubblika fl-Afrika. Il-proġett ta' erba' snin “L-UE għas-sigurtà tas-saħħa fl-Afrika: l-ECDC għas-CDC tal-Afrika”, iffinanzjat mill-UE, se jiffaċilita wkoll is-sorveljanza armonizzata u l-intelligence dwar il-mard, u jappoġġa l-implimentazzjoni tal-istrateġija għall-ħaddiema tas-saħħa pubblika tas-CDC tal-Afrika. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas qal: “Il-pandemija tal-coronavirus uriet b'mod ċar aktar minn qatt qabel li s-sigurtà tas-saħħa – objettiv li fil-kooperazzjoni ta' bejn l-Unjoni Afrikana u l-Unjoni Ewropea ilu jeżisti – trid tibqa' prijorità globali. Is-sħubija l-ġdida bejn iċ-Ċentru Ewropew għall-Prevenzjoni u l-Kontroll tal-Mard u s-CDC tal-Afrika hija pass importanti biex jintlaħaq dan l-għan komuni. Qed naġixxu flimkien f'dan il-waqt biex tintemm din il-kriżi u biex inkunu mħejjija għal tifqigħat futuri.” Il-laqgħa tagħna bejn il-Kummissjoni tal-UA u dik tal-UE fi Frar kienet strumentali biex jissaħħu l-prospetti tal-kooperazzjoni tagħna li issa qed tħalli l-frott.” Il-Kummissarju għas-Sħubijiet Internazzjonali, Jutta Urpilainen, saħqet: “Il-pandemija tal-COVID-19 turi kemm huwa importanti li jsir investiment fis-sistemi tas-saħħa, biex jiġi żgurat li dawn ikunu mħejjija biex jindirizzaw dawn it-tip ta' kriżijiet. L-UE tappoġġa t-tmexxija u l-koordinazzjoni, fuq livell kontinentali, tal-Unjoni Afrikana fil-ġlieda kontra l-pandemija li għaddejja bħalissa, u flimkien qed ngħinu lill-pajjiżi sħab biex isaħħu l-kapaċitajiet tagħhom biex jipprevjenu, jidentifikaw u jirreaġixxu għat-theddid tas-saħħa.” “Bħala kontinent nirrikonoxxu l-impatt soċjo-ekonomiku li t-tifqigħat tal-mard kellhom fuq niesna. Nafu li l-ġlieda kontra l-COVID-19 fl-Afrika mhijiex biss biex insalvaw il-ħajjiet bħalissa, iżda dwar il-futur tal-kontinent, dwar it-tisħiħ tas-sistemi tas-saħħa tagħna biex nappoġġaw aħjar it-tħejjija u r-rispons għall-emerġenzi tas-saħħa fil-futur. Dan il-finanzjament mill-UE wasal fil-mument opportun u jservi biex jiġi appoġġat it-tisħiħ tal-kapaċità tal-istituzzjonijiet u tal-esperti tas-saħħa pubblika tagħna,” qalet l-E.T. Amira Elfadil Mohammed, il-Kummissarju għall-Affarijiet Soċjali fil-Kummissjoni tal-Unjoni Afrikana. Appoġġ għas-sigurtà tas-saħħa fl-Afrika Dan il-proġett juri l-impenn tal-Unjoni Ewropea biex tiżdied it-tħejjija għall-emerġenzi dinjija li jolqtu s-saħħa u biex jissaħħaħ l-appoġġ għas-sistemi tas-saħħa fl-Afrika. Permezz ta' din is-sħubija, is-CDC tal-Afrika u l-ECDC se jkunu jistgħu jiskambjaw l-esperjenzi u t-tagħlimiet miksuba, mill-ħidma mal-Istati Membri Afrikani u Ewropej, dwar is-sorveljanza armonizzata kontinentali tal-mard infettiv, il-kondiviżjoni tad-data, u l-identifikazzjoni bikrija tat-theddid, kif ukoll dwar it-tħejjija, il-valutazzjoni tar-riskju, ir-rispons rapidu, u l-operazzjonijiet ta' emerġenza, u dwar kif dawn għandhom jiġu adattati għall-ħtiġijiet tagħhom. Il-komponenti għat-tisħiħ tal-kapaċità f'dawn l-oqsma ta' ħidma se jiġu integrati fl-inizjattivi u fl-istrateġiji eżistenti tas-CDC tal-Afrika, biex jappoġġaw il-qafas Afrikan tas-sigurtà tas-saħħa. Il-proġett, iffinanzjat permezz tal-Fond Ewropew għall-Iżvilupp, jinkludi ftehim ta' kontribuzzjoni mal-ECDC ta' EUR 9 miljun u għotja kumplimentari ta' EUR 1 miljun lis-CDC tal-Afrika biex jitkoprew l-ispejjeż tal-persunal. Dan ir-regolament se jidħol fis-seħħ fl-1 ta' Jannar 2021. Informazzjoni ġenerali Bħall-bqija tad-dinja, il-pajjiżi Afrikani qed jiffaċċjaw bżonnijiet immedjati marbutin mal-kura tas-saħħa u se jġarrbu wkoll il-konsegwenzi ekonomiċi u soċjali tal-pandemija dinjija tal-coronavirus. Mill-pakkett globali ta' rispons għall-coronavirus, “Tim Ewropa”, mill-inqas EUR 8 biljun se jappoġġaw azzjonijiet fl-Afrika. Fil-qasam tal-kura tas-saħħa, l-appoġġ jiffoka fuq it-tisħiħ tal-kapaċitajiet ta' rispons u ta' tħejjija tal-pajjiżi bl-aktar sistemi tal-kura tas-saħħa batuti. Qabel ma bdiet il-pandemija tal-COVID-19, diġà kienu ġew allokati għas-saħħa EUR 2.6 biljun mill-Fond tal-UE għall-iżvilupp sostenibbli għall-perjodu 2014-2020. Parti minn dawn il-fondi kienu mmirati direttament lejn is-sigurtà tas-saħħa biex fl-istess waqt saħħewha wkoll, inkluż b'EUR 1.1 biljun fi 13-il pajjiż Afrikan. Il-Burkina Faso, il-Burundi, ir-Repubblika Ċentru-Afrikana, ir-Repubblika Demokratika tal-Kongo, l-Etjopja, il-Guinea (Conakry), il-Guinea-Bissau, il-Libja, il-Mauritania, il-Marokk, in-Niġerja, is-Sudan, iż-Żimbabwe. Permezz tal-“Programm ta' Sħubija biex Jissaħħu s-Sistemi tas-Saħħa għall-Kopertura Universali tas-Saħħa” mad-WHO, l-UE tinvesti fil-bini ta' sistemi għall-kura tas-saħħa li jipprovdu servizzi ta' kwalità għal kulħadd f'aktar minn 80 pajjiż Afrikan, tal-Karibew, tal-Paċifiku u tal-Asja. Il-kontribuzzjoni tal-UE għas-Sħubija marbuta mal-Kopertura Universali tas-Saħħa hija ta' EUR 197.7 miljun għall-perjodu bejn l-2012 u l-2022. Il-pandemija żiedet il-bżonn ta' solidarjetà globali, ta' kooperazzjoni multilaterali u tas-sħubiji biex l-epidemiji jiġu indirizzati. Fuq perjodu ta' żmien itwal u matul il-fażi ta' rkupru, dan l-approċċ iffukat fuq is-sħubija għandu jintuża wkoll biex jagħti ħajja ġdida lill-inizjattivi li jsaħħu s-sistemi tas-saħħa u jmexxu 'l quddiem il-kopertura universali tas-saħħa, b'mod partikolari permezz ta' approċċi tal-kura tas-saħħa primarja li għandhom l-għan li jissodisfaw il-ħtiġijiet tal-biċċa l-kbira tan-nies. L-ECDC huwa aġenzija indipendenti tal-UE li l-missjoni tagħha hija li ssaħħaħ id-difiżi tal-Ewropa kontra l-mard infettiv. Iċ-Ċentru twaqqaf fl-2004 u jinsab fi Stokkolma, l-Iżvezja. Dan l-aħħar il-Kummissjoni ppreżentat proposta biex jissaħħaħ b'mod sinifikanti l-mandat tal-ECDC. Is-CDC tal-Afrika ġew stabbiliti fl-2017 bħala istituzzjoni speċjalizzata li għandha l-inkarigu li tappoġġa lill-Istati Membri tal-Unjoni Afrikana fit-tħejjija u r-rispons tagħhom għat-theddid tal-mard fl-Afrika. Iċ-ċentru prinċipali tagħha jinsab f'Addis Ababa, l-Etjopja. Għal aktar informazzjoni Iċ-Ċentru Ewropew għall-Prevenzjoni u l-Kontroll tal-Mard Iċ-Ċentri Afrikani għall-Kontroll u l-Prevenzjoni tal-Mard